《与周思忠刘孟文诸君子会饮李克贞宅分韵得三字》
元代·刘崧

秋日凄以烈，华轩何潭潭。众宾适燕止，凉飙飒崇楠。

笾豆秋有光，冠佩蔚交参。尝闻旅也语，式奏乐且湛。

献酬礼百千，言议陈再三。授简惭末至，怀贤惕高谈。

兵戈属时危，风尘蔽东南。罹疚秪自伤，太康宁敢贪。

反顾企明哲，悲歌恋林岩。仰睇天际云，中情何由缄。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。